Погибија српска под Дубицом
0001    Кад је била под Дубицом војска, 
0002    У тој војсци Иво Кнежевићу: 
0003    У суботу сакупио војску, 
0004    У недјељу рано подранио, 
0005    Нит’ с’ умио, ни Богу молио, 
0006    Нит’ је право данак освануо, 
0007    Ни у цркви звоно зазвоњело, 
0008    Кнежевић је рано подранио, 
0009    Подранио и кафу попио. 
0010    С њим је пио Микашиновићу, 
0011    И пио је Шимић капетане, 
0012    И пио је Медвед капетане, 
0013    И Бисажија од Петриње Павле, 
0014    Онда вели Кнежевићу Иво: 
0015    "Официри, драга браћо моја, 
0016    "Да идемо сложно и једино, 
0017    "Да на Турке данас ударимо, 
0018    "И да нашу срећу опробамо." 
0019    Онда вели Микашиновићу: 
0020    "Господине, Кнежевићу драги, 
0021    "Да на Турке данас не идемо, 
0022    "Грехота је у неђељу младу." 
0023    Помами се Кнежевичу Иво, 
0024    Командира, ево компаније, 
0025    Бачину Уну пребродише, 
0026    Код Дубице табор поставише. 
0027    Кад високо искочило сунце, 
0028    Турци огањ жесток просипаше. 
0029    А кад било на пол дана сунце, 
0030    Неста Турком праха и олова, 
0031    Не имали с’ одбранити чиме, 
0032    Бранили се дрвљем и камењем. 
0033    А кад било попасно доба, 
0034    Виче Туре с брда високога: 
0035    "А не бој се, паша господине, 
0036    "Ето теби добра помоћ иде." 
0037    Препаде се Кнежевићу Иво, 
0038    Те он своју војску сакупио, 
0039    На Црквини Уну пребродио. 
0040    Колико су потрошили војске - 
0041    Триста и појаче нешто, 
0042    И погибе Микашиновићу, 
0043    Па погибе Шимић капетане, 
0044    И погибе Медвед капетане, 
0045    Од Петриње Бисажија Павле, 
0046    Надаџија ране задобио. 
0047    Још је Медвед у животу био, 
0048    И солдатом тио говорио: 
0049    "О солдати, драга браћо моја, 
0050    "Пренес’те ме преко Уне хладне; 
0051    "Имам нешто и сребра и злата, 
0052    "Боље вам је у вину попити, 
0053    "Нег’ да отме вјера некршћена." 
0054    Солдати су срца милостива, 
0055    Преко Уне њега пренесоше. 
0056    Сватко свога жали на крајини: 
0057    Неког жали родитељ и мајка, 
0058    А некога братац и сестрица, 
0059    А некога из села комшија, 
0060    А некога и вијерна љуба, 
0061    Компанија Микашиновића, 
0062    Стара мајка Шимић-капетана, 
0063    А сестрица Бисажију Павла, 
0064    А Медведа триста работаша 
0065    А који су код Петриње били, 
0066    И на води ћуприју делали. 
0067    Вели мајка Шимић-капетана: 
0068    ”Чедо моје, Шимић-капетане, 
0069    "Што ће твоја старана мајка 
0070    "А без тебе сина јединога?!" 
0071    Вели сестра Бисажије Павла: 
0072    "Брате драги, Бисажија Павле, 
0073    "Шта ће твоја сестра јединица 
0074    "А без тебе брата јединога?!" 
0075    Веле онда Ћурачки солдати: 
0076    "Господине Микашиновићу, 
0077    "Блажена ти срећа капетане, 
0078    "Где ти оста компанија пуста." 
0079    Веле онда триста работаша: 
0080    "Господине, Медвед-капетане, 
0081    "Што те прије и нестало није!" 

Српске епске народне песме